**Îngeri de împrumut - lui Mihai Eminescu şi Veronicăi Micle**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Atâtea anotimpuri peste mormânt, iubito,

Cu frunze şi cu flori şi crengi curgând pe râu,

Încât să simt cum viaţa întreagă am trăit-o

Mai înclinat în mine ca spicele de grâu...

Şi câte primăveri cu ghiocei de gheaţă

Te-au înflorit în mine – o glastră grea de lut!

Eu – noaptea ce te-ascunde, tu – veşnic dimineaţă

Şi amândoi murind pentru-a ne fi născut.

Ah, câte flori de vară s-au scurs pe al tău piept –

Mireasmă-nveşnicită de verde şi câmpii...

Iubito, spre mormânt aş vrea să mă îndrept,

Căci tu sub braţul meu n-ai mai putea să-mi fii!

Ce veştedă mirare e pasul tău în iad,

Copacii desfrunzind la adieri puţine...

La căpătâiul tău tu lasă-mă să cad,

Acum când iarna vine, acum când iarna vine...”

Şezând pe muchia vremii, aud eternii miri

Citind în flori şi pietre, cu sufletul neteafăr,

Mărturisind „dorinţi” în „vecinice” iubiri,

Ea – înger şi el – demon, ei amândoi – luceafăr.

14 ianuarie 2017, Constanţa